הוועדה המיוחדת לזכויות הילד, כנסת 23, פרוטוקול מספר 10, 2020-07-22 09:36

רם שפע: שלום ובוקר טוב גם לחברי הכנסת ולמי שאתנו ב-זום.

רם שפע: אנחנו בדיון משותף לוועדת החינוך ולוועדה המיוחדת לזכויות הילד ולידידי יושב ראש הוועדה חבר הכנסת יוסף ג'בארין, בוקר טוב.

רם שפע: תכף אני אקריא משהו מעניין.

רם שפע: ממש מהדקות האחרונות.

רם שפע: אנחנו נפגשנו לדון בחשש כבד לאי פתיחת שנת הלימודים עבור הרבה מאוד ילדים חולים, ותכף נדבר על זה, גם על החוק בהקשר הזה, מהיכן זה נובע וגם על החשש לעתיד אותם מורים, כ-700 מורים.

רם שפע: כולנו קיבלנו הרבה מאוד פניות מהרבה מורים ומורות שעושים עבודת קודש מאוד מאוד ייחודית.

רם שפע: כל המורים עושים עבודה ייחודית ומיוחדת אבל בהקשר הזה יש צורך מאוד משמעותי גם ליכולות, גם למיומנויות ואני בטוח שלא פחות בתעצומות נפש אדירות כדי להצליח, להגיע לבית ולתת מענה.

רם שפע: רצינו לפתוח עם קצת נתונים ממחלקת המחקר והמידע של הכנסת ואחר כך אני אקריא משהו.

רם שפע: בשעה 09:36 משרד החינוך הוציא הודעה.

רם שפע: מדי פעם שואלים אותי אנשים מה זאת ועדה בכנסת, איך היא מתנהלת ומה הסמכויות שלה.

רם שפע: הנה תראו מה קורה כשקובעים דיון בכנסת.

רם שפע: אני ממש מקריא, עוד לא בדקתי את זה: "משרד החינוך.

רם שפע: שירותי החינוך של תלמידים חולים בביתם עוברים לידי מערכת החינוך.

רם שפע: המשמעות הוא טיוב השירות לטובת התלמיד וחיזוק הקשר עם מוסדות החינוך.

רם שפע: משרד החינוך מודיע כי הוא גיבש תוכנית חלופית שתיתן מענה רציף, מקצועי ואישי לתלמידים חולים בביתם.

רם שפע: התוכנית תצא לפועל ב-1 בדצמבר 2020 ועד אז תוארך ההתקשרות עם הספק הנוכחי.

רם שפע: במהלך החודשים הקרובים המשרד יסיים את העברת התוכנית באופן מקצועי".

רם שפע: בקיצור, זה ארוך ואני לא אקריא את הכול.

רם שפע: זה הגיע מדוברות משרד החינוך.

ינון אזולאי: רק להבין איך עובד משרד החינוך.

ינון אזולאי: מה משרד החינוך רצה לעשות כאן?

ינון אזולאי: הוא לא ידע היכן לקחת את הקרדיט, באיזה פורום, אז הוא אמר שהוא יגיע לוועדה ויראה לנו שהדיון שלנו מיותר, אבל הדיון הזה לא מיותר.

ינון אזולאי: הדיון הזה הוא דיון חשוב כי זה לא קורה פעם ולא פעמיים.

ינון אזולאי: הם רק מחפשים איך לקחת את הקרדיט.

ינון אזולאי: זה מה שמעניין אותם היום במשרד החינוך.

ינון אזולאי: הדבר הזה, אסור שהוא יקרה.

יוסף ג'בארין: לכן אנחנו כאן.

יוסף ג'בארין: אכן קיבלנו הרבה פניות בעיקר מההורים המודאגים לגבי עתיד החינוך של ילדיהם.

יוסף ג'בארין: אני חושב שאנחנו מדברים על כ-2,000 תלמידים.

אתי ויסבלי: 2,500.

אתי ויסבלי: משנת 2018, שם דובר על 2,300 תלמידים בשנה.

אתי ויסבלי: בערך 1,000 עד 1,200 תלמידים בכל זמן נתון.

יוסף ג'בארין: אלה משפחות תומכות וכמובן צוותי הוראה של מאות מורות, מורים, סייעים וכוח אדם פרה-רפואי.

יוסף ג'בארין: הדאגה הזו כמובן הביאה אותנו לקיים את הדיון.

יוסף ג'בארין: אני שומע שיש איזושהי הצעה של משרד החינוך, לפי מה שעלה כרגע בהודעה לעיתונות וכמובן נרצה לשמוע את נציגי משרד החינוך.

יוסף ג'בארין: נשמע מה הם אומרים ונעלה את השאלות הנדרשות.

יוסף ג'בארין: אני רוצה להדגיש ולומר שמה שחשוב לנו זה להבטיח את אותה זכות שקיימת בחוק של אותן משפחות להמשיך את הלימודים בבית כפי שהחוק מבטיח.

יוסף ג'בארין: כמובן נרצה לשמוע התייחסות גם למה קורה עם כוח ההוראה, עם אותם מאות מורים, מורות וסייעים.

יוסף ג'בארין: חשוב לנו דווקא בתקופה קשה זו של משבר הקורונה להבטיח שגם להם תהיה תעסוקה.

רם שפע: תודה.

רם שפע: ינון אזולאי ביקש להתייחס כי הוא צריך לצאת.

רם שפע: בבקשה.

רם שפע: אחר כך נשמע את מרכז המחקר והמידע.

ינון אזולאי: תודה רבה ליושב ראש על הדיון החשוב.

ינון אזולאי: בהצלחה גם לך וגם ליושב ראש הוועדה לזכויות הילד.

רם שפע: פעם ראשונה שאתה אצלנו בדיון.

ינון אזולאי: פעם ראשונה שאני כאן בדיון.

ינון אזולאי: במליאה אנחנו יושבים אחד ליד השני.

רם שפע: שמחים לראות אותך ומקווים שזה יקרה יותר.

ינון אזולאי: בעזרת השם.

ינון אזולאי: לגופו של עניין אני אומר שהנושא הזה של הילדים האלה, אלה ילדים מכל המגזרים, אין שום חלוקה בין מגזר דתי, ערבי, כללי.

ינון אזולאי: זה לא משנה.

ינון אזולאי: אלה ילדים שנמצאים אצל כל אחד מאתנו ולכל אחד מאתנו יכול לקרות שחלילה הילד שלו לא ירגיש טוב לתקופה ונצטרך את השירות הזה.

ינון אזולאי: מעבר לכך, אחרי כל ילד כזה יש עוד משפחה שצריכה להיות אתו ויש מורה או מורה שמלמדים אותו וגם להם יש משפחות והם נמצאים באי ודאות.

ינון אזולאי: נכון שעכשיו שלחו לך אדוני היושב ראש את ההודעה לעיתונות, גישה מאוד מעניינת שאני חושב שצריך לאמץ אותה וכל פעם שרוצים איזו החלטה, צריך לקיים דיון ועוד לפני כן הם יעשו את זה.

ינון אזולאי: זאת פשוט בושה על ההתנהלות של משרד החינוך בעניין הזה.

ינון אזולאי: עדיין גם בתשובה הזאת נאמר שהם יאריכו את החוזה לקדימה אבל אתה צריך לשאול את קדימה מדע אם הם באמת קיבלו את ההודעה או שגם הם קיבלו את ההודעה דרך התקשורת, האם כבר יצא אליהם מכתב, ואם לא יצא, להכריח אותם עכשיו להוציא מכתב.

ינון אזולאי: מעבר לכך, בדצמבר 2020 חשוב שמשרד החינוך יאמר בדיוק מה אנחנו רוצים, מה יהיה המשך הילדים האלה ומה יהיה ההמשך של העובדים ואיך חושבים להעסיק אותם.

ינון אזולאי: האם יעסיקו את אותם עובדים או שהם ירצו להשתמש במורים שבתוך המערכת?

ינון אזולאי: המורים שבתוך המערכת נמצאים במעמסה ואין שום סיבה להעמיס עליהם עוד.

ינון אזולאי: לכן צריך לקבל את התשובות האלה באופן ברור.

ינון אזולאי: לצערי אני חייב לצאת לוועדת כספים אבל רבותיי יושבי הראש, אני סומך עליכם שאתם תביאו את התשובה הנכונה.

ינון אזולאי: תודה רבה לכולם.

רם שפע: תודה רבה.

רם שפע: ניפגש אחר כך בוועדת הכספים.

רם שפע: אתי, בבקשה.

אתי וייסבלאי: תודה רבה.

אתי וייסבלאי: אני כתבתי מסמך בנושא הזה בדצמבר 2018 לבקשת חברת הכנסת אורלי לוי אבקסיס.

אתי וייסבלאי: המסמך מופיע באתר.

אתי וייסבלאי: יש לי נתונים מעודכנים לשנת תשע"ט ואני אציג אותם כאן ויש לי גם מידע כללי.

אתי וייסבלאי: כמו שנאמר כאן, ילדים חולים מרותקים לביתם זכאים לפי חוק חינוך חינם לילדים חולים משנת 2011 לשירותי חינוך בביתם.

אתי וייסבלאי: מאז שנת 2015 השירותים ניתנים על ידי קדימה מדע במסגרת תוכנית שלבים שהיא זכיין שנבחר על ידי משרד החינוך במכרז.

אתי וייסבלאי: לפני כן, מאז שנת 2004, הם ניתנו על ידי זכיין אחר.

אתי וייסבלאי: כלומר, השירות אף פעם לא ניתן על ידי משרד החינוך.

אתי וייסבלאי: כמו שנאמר כאן, בשנת הלימודים תשע"ח-2018 אותה בדקנו למדו במסגרת התוכנית 2,380 תלמידים, מתוכם 580 תלמידי חינוך מיוחד.

אתי וייסבלאי: בכל חודש, בהערכה, למדו בתוכנית בין 1,000 ל-1,200 תלמידים כשזה מתחלק בהתאם לנסיבות ולצרכים.

יוסף ג'בארין: אולי תדייקי כאן לגבי המספרים כדי שנבין יותר.

יוסף ג'בארין: 2,300?

אתי וייסבלאי: 2,380 בתשע"ח.

יוסף ג'בארין: זה סך כל התלמידים בשנת לימודים אחת?

אתי וייסבלאי: סך כל התלמידים שעברו במהלך התוכנית.

אתי וייסבלאי: יכול להיות שחלקם היו כל השנה ואחרים היו למשך כמה שבועות או חודשים.

אתי וייסבלאי: לכן אמרתי שבכל זמן נתון בערך 1,000 עד 1,200 תלמידים בתשע"ח.

אתי וייסבלאי: זה משתנה במהלך השנה ויש ילדים שנכנסים ויוצאים.

יוסף ג'בארין: מחציתם נמצאים תקופה ארוכה לאורך כל השנה.

יוסף ג'בארין: כ-50 אחוזים פחות או יותר?

אתי וייסבלאי: אני חושבת שיש יותר שנשארים באופן קבוע מקרב תלמידי החינוך המיוחד ותלמידי החינוך הרגיל לרוב פחות.

אתי וייסבלאי: על פי החוק, סעיף 2 לחוק קובע כי על שר החינוך, בהתייעצות עם ועדת החינוך, לקבוע תוכנית למתן חינוך לילדים מאושפזים וכי השר רשאי להתקין תקנות.

אתי וייסבלאי: למרות שהחוק קבע שהתוכנית הזאת תוצג עד 2005, בפועל טיוטת התקנות פורסמה לראשונה להערות הציבור באוגוסט 2018 והוגשה לאישור ועת החינוך בדצמבר 2018, זמן קצר לפני פיזור הכנסת ה-20.

אתי וייסבלאי: בהיעדר תקנות נושאים שונים כגון אופן יישום החוק, בקשות התלמידים לשעות הוראה, טיפול וסיוע פרטני במסגרתו וגם הפיקוח על היישום הוסדרו בחוזרי מנכ"ל, בהנחיות ובמכרז משרד החינוך והם לא תמיד היו בהירות ושקופות לציבור, לתלמידים, להורים ולמשפחות שמקבלים שירות.

אתי וייסבלאי: גם אופן הפיקוח של משרד החינוך על התוכנית לא הוגדר במפורש בחוק ובמועד שכתבתי את המסמך, שעסק באמת הרבה בנושא הפיקוח, אנחנו ראינו שהפיקוח נשען בעיקר על דיווחי הזכיין.

אתי וייסבלאי: התקציב של התוכנית שמועבר לקדימה מדע עמד על כ-60 מיליון שקלים בשנת 2019.

רם שפע: תודה רבה.

רם שפע: אמנם חלק מהנתונים לא מעודכנים לשנה הנוכחית אבל הם בהחלט שופכים אור גם על החוק הזה וגם על אופן יישומו.

רם שפע: תודה רבה, אתי.

רם שפע: חבר הכנסת אייכלר.

ישראל אייכלר: אני רוצה קודם כל לברך על הדיון.

ישראל אייכלר: ברכה מיוחדת ליושב ראש הוועדה לזכויות הילד.

ישראל אייכלר: אני מבין שזה מינוי חדש של חבר הכנסת ג'בארין.

יוסף ג'בארין: כבר לא חדש.

יוסף ג'בארין: שבוע שלישי אבל אכן חדש.

ישראל אייכלר: בשבילי זה דבר חדש.

ישראל אייכלר: אני רואה בזה דבר מבורך ואני בטוח כמי שמכיר ואותך הרבה שנים, גם בוועדה לפניות הציבור, שאתה תהיה ער לזכויות הילד באשר הוא ילד, בלי שום הבדל בין ילדים.

יוסף ג'בארין: בהחלט.

ישראל אייכלר: יושב ראש ועדת החינוך, הוא לא כל כך חדש אבל אני חדש אצלו בוועדה.

ישראל אייכלר: בכמה דיונים שהייתי כאן, ראיתי שהוא לא מפלה בין ילד לילד וזה הדבר החשוב ביותר.

יוסף ג'בארין: לדעתי המילה לא מפלה לא מספיקה עבור שנינו.

יוסף ג'בארין: אנחנו גם מחויבים לקידום ילדים משכבות מוחלשות וילדים מודרים בכל האוכלוסייה

ישראל אייכלר: אינשאללה.

ישראל אייכלר: לגבי הנושא עליו מדברים היום ובאתי למרות שהיום זאת תפילת ראש חודש ארוכה אבל אמרתי שאני חייב לבוא לכאן כי קיבלתי את ההודעה.

ישראל אייכלר: אני לא מכיר את הסיבות ולא יודע מה היה שם עם קדימה מדע, אבל קיבלתי חומר ואותו קראתי.

ישראל אייכלר: אני שמעתי עכשיו מינון אזולאי שיש איזשהו שינוי, איזושהי ישיבה ואני אשמח לשמוע מה הם עשו, האם ממשיכים עם העמותה הזאת.

רם שפע: מה שקרה זה שבשעה 09:35 משרד החינוך הוציא הודעה – ממש עכשיו – עם התייחסות ארוכה לזה שהוא לוקח אחריות אבל לא מעכשיו.

רם שפע: מאריך את ההסכם עם קדימה מדע.

רם שפע: אני עוד לא יודע מה זה אומר על המורים והמורות ותכף נשמע את המשמעויות כי אתה יודע, הודעה לתקשורת אף פעם לא ברור מה עומד מאחוריה.

רם שפע: מה שבטוח זה שהדיון הזה כבר מייצר את השינויים.

רם שפע: אני לא בטוח לגבי התוצאות הרצויות אבל שינויים.

רם שפע: תכף נשמע אותם.

ישראל אייכלר: אני כבר מברך על הדבר הזה כי לפי המכתבים שקיבלתי מהורים, אי אפשר להפקיר את הילדים האלה, אף ילד אי אפשר להפקיר ובפרט ילדים כאלה במצב כזה וגם לא את המורים והמורות שאני מבין שקיבלו הודעה ממש ברגע האחרון שהם מפוטרים והטענה הייתה שכאילו היות והם לא עובדי משרד החינוך, לא חייבים להם שום דבר.

ישראל אייכלר: אני חושב שעצם העובדה שמשרד החינוך מאפשר מיקור חוץ לכל מיני תפקידים, זה דבר חיובי כי אני לא חושב שהכול צריך להיות במערכת המסורבלת הכבדה שנקראת משרד החינוך, ויש לי הערכה גדולה מאוד למורים ולמערכות, אבל תמיד טוב שיש איזושהי גמישות, בפרט במקרים שכל ילד הוא במצב שונה מהילד האחר.

ישראל אייכלר: לכן טוב שזה נמצא במיקור חוץ.

ישראל אייכלר: אני לא בעד שיחזירו את זה למערכת למרות שיכולות להיות דעות כאלה.

ישראל אייכלר: אחת הבעיות היא שאם יביאו רק מורים מהמערכת, זו בעיה אמיתית כאשר במדינת ישראל כמה מערכות חינוך.

ישראל אייכלר: מדינת ישראל איננה מדינה שאומרת שיש בתי ספר ציבוריים וכל השאר בתי ספר פרטיים.

ישראל אייכלר: לא.

ישראל אייכלר: יש מערכות חינוך שמוכרות על ידי המדינה.

ישראל אייכלר: אתמול דיברנו על כך שהחינוך הערבי והחרדי הוא 40 אחוזים, אז נניח שזה היה רק 20 אחוזים או 10 אחוזים, אבל גם במקרה כזה צריך להתייחס וגם להם מגיע מה שמגיע להם.

ישראל אייכלר: לכן המורים והמורות מתאימים לאותם ילדים ועבדו אתם, מכירים אותם וחיים לפי אורח החיים של אותו ילד.

ישראל אייכלר: נניח הילד הוא ילד חרדי שלומד במערכת חינוך חרדית, בגלל שהוא חולה יאמרו לו שעכשיו הוא יקבל מורה ממשרד החינוך שלא מכיר לא אותו ולא את אורחות חייו, בגלל שיש להם בעיה עם הפעלת עמותה?

ישראל אייכלר: לא.

ישראל אייכלר: צריך לאפשר לאנשים שעבדו שם שימשיכו לעבוד שם.

ישראל אייכלר: אם יש בעיות עם מנהלי איזושהי עמותה, אפשר לתת את זה לעמותה אחרת אבל לא להחליף את המורים כי הקשר בין הילדים למורה, זה לא כמו בית ספר רגיל שהוא לומד אתו שנה והולך.

ישראל אייכלר: כאן זה קשר נפשי עמוק של המורה והילד החולה ולכן צריך להמשיך את הדבר הזה.

ישראל אייכלר: אנחנו כוועדת חינוך, ואתה היושב ראש ואתה כיושב ראש הוועדה לזכויות הילד צריכים לעמוד על כך שלא תהיה כל פגיעה לא בילדים ולא במורים.

ישראל אייכלר: תודה רבה.

רם שפע: בהחלט.

רם שפע: תודה רבה.

רם שפע: נשמע את משרד החינוך, את רחל אברמזון שנמצאת קבוע בוועדה שלנו בהקשרים שונים וכמובן שגם ההקשר הזה רלוונטי לה.

רם שפע: מנהלת האגף לחינוך מיוחד.

רם שפע: שלום רחלי, בוקר טוב.

רחל אברמזון: בוקר טוב לכולם.

רחל אברמזון: בוקר אור.

רחל אברמזון: נתחיל קודם כל מדיוק הנתונים כדי שגם בידיכם יהיו הנתונים העכשוויים והעדכניים.

רחל אברמזון: אנחנו נמצאים נכון לרגע זה עם 1,427 תלמידים חולים בביתם שמקבלים את השירות, מתוכם 868 תלמידים לומדים בחינוך הרגיל, תלמידים שאין להם זכאות לשירותי חינוך מיוחדים אבל יש להם זכאות לקבל שירותי בבית, ו-559 תלמידים שהם תלמידים עם זכאות לשירותי חינוך מיוחדים.

רחל אברמזון: כן, כפי שאתה אדוני היושב ראש קראת בפתח התכנסות הוועדה, משרד החינוך גיבש תוכנית.

רחל אברמזון: אנחנו ערוכים להעביר בחזרה את השירות למשרד החינוך אחרי הרבה מאוד שנים שאנחנו היינו בתוך התהליך הזה עם זכיינים וספקים חיצוניים.

רחל אברמזון: זאת הזדמנות גם לומר תודה רבה לכל מי שהיה שם וליווה את התהליך הזה, גם לאנשי קדימה מדע שהיו אתנו עד לרגע הזה בתהליך וגם להביע הערכה עמוקה לכל צוותי ההוראה, המטפלים והסייעים כי אלה לא רק מורים שנמצאים שם אלא יש עוד אנשים שעושים את מלאכתם.

רחל אברמזון: לכן אנחנו אומרים, כן, גיבשנו תוכנית שתאפשר לאנשי המקצוע בתוך מערכת החינוך להעניק את השירות הזה עבור התלמידים.

רחל אברמזון: אני רוצה להסביר שהתלמידים שלנו שנמצאים בביתם משובצים היום בתוך בתי ספר.

רחל אברמזון: לכל תלמיד יש בית ספר שהוא המוסד שבו הוא אמור להיות והיה והוא יכול לחזור למערכת החינוך.

רחל אברמזון: הדבר השני שאני רוצה לומר.

רחל אברמזון: כל התהליך של הגשת הבקשה לקראת השירות הזה ניתן גם הוא בתוך בית הספר.

רחל אברמזון: מנהל בית הספר, היועצת או הצוות החינוכי מגבשים את התוכנית, ההורים מגישים את הבקשות אל בתי הספר, כך שכל התהליך הזה נמצא בתוך המסגרות החינוכיות שלנו ובתי הספר מלווים, ברוב המקרים, את הילדים כשיש לנו גם תמיכה ממומחי תחום שמלווים את התוכנית הזאת לאורך כל הדרך.

רחל אברמזון: באמת במהלך השנים הבנו וראינו שהגיעה העת והיא בשלה היום להעביר את השירות הזה אל תוך מערכת החינוך ולהחזיר בחזרה את הילדים ככל שניתן כך שמי שיוכל, יחזור בחזרה למוסד החינוכי כדי לקרב אותם אל הקהילה, כדי לקרב אותם אל החברים בבית הספר שלהם, או בגן הילדים.

רחל אברמזון: בכל מקרה, המשרד כן מתחייב להמשיך את השירות הזה באופן מקצועי ולאפשר לילדים את מתן השירות בצורה המותאמת ביותר לפי צרכים של כל תלמיד ותלמיד.

רחל אברמזון: זאת גם הסיבה שכאשר אנחנו היינו עסוקים ומערכת החינוך היום, זה לא סוד, עסוקה בהרבה מאוד זירות של היערכות והתארגנות, גם עקב משבר הקורונה, אנחנו קיווינו מאוד.

רחל אברמזון: התוכנית הזו גובשה כבר לפני כמה חודשים, זה לא היה משהו שנעשה בחמש דקות, היא גובשה בשום שכל, בהרבה מאוד השקעה של זמן ומחשבה.

רחל אברמזון: יחד עם זה הבנו שהעיסוק גם במשבר הקורונה וגם לסגור את כל הדברים שרצינו לסיים עד תחילת יולי, לא נספיק לעשות אותם ולכן החלטנו שאנחנו נגיש הצעה לבקשת התקשרות והארכה לשלושה חודשים בלבד.

רחל אברמזון: גם קדימה מדע יודע את זה, גם האנשים והם צועדים יחד אתנו בשיתוף פעולה.

רחל אברמזון: הם נמצאים כאן אתנו היום.

רחל אברמזון: ב-1 בדצמבר אנחנו מעבירים את השירות למשרד החינוך, בצורה חד משמעית.

יוסף ג'בארין: בוקר טוב לך.

יוסף ג'בארין: אני יכול לומר שבהחלט אפשר לברך על העברת השירות לאחריות הישירה של משרד החינוך ולהעסקה ישירה של הצוות החינוכי.

יוסף ג'בארין: אני מקווה שבעקבות ההודעה שלכם היום, ההורים ידעו על השינוי הזה כי להורים היו הרבה תהיות לגבי עתיד החינוך של הילדים שלהם.

יוסף ג'בארין: לא התייחסת לנושא של המשך העסקה גם של המורים, המורות, הסייעים, הסייעות, הצוות הפרה-רפואי.

יוסף ג'בארין: אני שואל גם מתוך רצון ברור שלא תיפגע ההעסקה של הצוותים הללו ושמשרד החינוך יוכל להבטיח להם המשך העסקה גם במסגרת הישירה של משרד החינוך.

רחל אברמזון: אני לא יכולה להתחייב על כל דבר ודבר.

רחל אברמזון: אני יכולה לומר שאחת הסוגיות שאנחנו בוחנים ועדיין צריכים לבדוק אותה זאת כל סוגיית כוח האדם.

רחל אברמזון: יחד עם זאת אני רוצה לומר שמערכת החינוך מאתגרת כל עובד הוראה שעומד תנאי הסף להתקבל למערכת החינוך להגיש מועמדות ולהצטרף לשורותינו.

ישראל אייכלר: אבל הקריטריונים שלכם אינם מתאימים לכל סוגי החינוך.

ישראל אייכלר: את דיברת רק על החינוך הממלכתי.

רחל אברמזון: לא.

רחל אברמזון: אני לא דיברתי על החינוך הממלכתי.

רחל אברמזון: אני דיברתי על כל מערכת החינוך, על כל רצף הגילים ועל כל רצף המגזרים.

רחל אברמזון: אין הבדל בין ילד לילד לילד.

ישראל אייכלר: אבל לגבי המורים יש הבדלים.

רחל אברמזון: מוכר שאינו רשמי, רשמי, כולם יקבלו.

ישראל אייכלר: אני רוצה לשאול אותך וסליחה שאני נכנס באמצע דבריך.

ישראל אייכלר: יש מורים שמקבלים תואר דוקטור, יש מורים עם תואר ראשון ועם תואר שני ויש מורות – ואת יודעת שיש רבבות מורות – שעברו את המבחנים שבסמינרים של בית יעקב.

ישראל אייכלר: את יודעת את ההבדלים.

רחל אברמזון: ברור.

ישראל אייכלר: השאלה אם אתם כמשרד חינוך תגידו להם להגיש מועמדות ואם יש להם תואר שני, יקבלו אפשרות לעבוד, ואם לא, ועברתם רק את המבחנים בבית יעקב, לא יקבלו אותם.

ישראל אייכלר: לכן אני רוצה להיות בטוח שכשאת אומרת שלכל המגזרים, הילד החרדי והמורה החרדית לא ייפגעו.

רחל אברמזון: כפי שמקבלים ומתקבלים עובדי הוראה במוסדות המוכר שאינו רשמי, כך יתקבלו גם בעתיד מורים ועובדי הוראה במוסדות המוכר שאינו רשמי.

רחל אברמזון: על פי אותם כללים כפי שמועסקים היום מורים במוכר שאינו רשמי.

ישראל אייכלר: טוב לשמוע.

עאידה תומא סלימאן: השאלה מה עם המורים שלימדו עד עכשיו והיו חלק מהתוכנית.

עאידה תומא סלימאן: האם עכשיו הם צריכים לעבור מבחן?

רם שפע: אני אולי אני מחדש לך פרט שלא שמעת כי היה כאן עדכון.

רם שפע: משרד החינוך הוציא הודעה לפני חצי שעה על שינוי.

רם שפע: צריך להפריד בין השלב שבו אתם מאריכים התקשרות עם קדימה מדע, ותכף נפנה לקדימה מדע ונשאל אותם האם הם מתחייבים, ואני מאוד מקווה שכן, להעסיק בחזרה עכשיו את כל המורים שפוטרו לפני רגע, ואז אתם בתקווה רבה תקלטו אותם בסוף דצמבר.

רם שפע: אגב, אני לא יודע למה צריך כל כך הרבה זמן כדי לקלוט אותם.

רם שפע: עכשיו הם חוזרים להעסקה של קדימה מדע.

עאידה תומא סלימאן: אני יודעת, אבל בדצמבר כאשר משרד החינוך לוקח על עצמו, לא שמעתי התחייבות לקלוט את המורים שהם כבר מועסקים וכבר אושרו בעבר להיות מועסקים לתפקיד הזה.

רם שפע: בדיוק.

רם שפע: זה החשש של כולנו.

עאידה תומא סלימאן: למה עכשיו צריך לעבור?

עאידה תומא סלימאן: למה לא לוקחים את האחריות על עצמם במשרד החינוך, אלה מורים שלימדו עד עכשיו ואתם נתתם להם אישורים ללמד דרך התוכנית הזאת.

עאידה תומא סלימאן: למה שלא יועסקו באופן ישיר?

עאידה תומא סלימאן: עכשיו לפתוח את זה לחוסר ודאות כזה, אם יתקבלו או לא יתקבלו.

יוסף ג'בארין: רחל, יש לכם את כל הנתונים ואתם יודעים בכמה מדובר?

יוסף ג'בארין: אנחנו מדברים על כ-600 מורים?

רחל אברמזון: לא.

רחל אברמזון: אנחנו מדברים על 327 מורים, אנחנו מדברים על 203 סייעים ואנחנו מדברים על כ-8-0 מטפלים במקצועות הבריאות שמטפלים רק אל מול תלמידים שיש להם זכאות לשירותי חינוך מיוחדים.

רחל אברמזון: אנחנו גם מדברים על 1,400 תלמידים בפריסה ארצית.

רחל אברמזון: אני רק רוצה שהמשמעות תובן.

רחל אברמזון: אם בבית הספר קיים תלמיד, זה תלמיד בודד אחד או שניים באותו מוסד חינוכי.

רחל אברמזון: זה לא מספר רב של תלמידים באותו מוסד חינוכי.

רחל אברמזון: הפריסה היא פריסה ארצית.

רחל אברמזון: זה הנתון הנכון לרגע זה.

יוסף ג'בארין: בעצם עלו שתי שאלות.

יוסף ג'בארין: אני מניח שמשרד החינוך בהחלט יכול להבטיח להורים שמה שקיבלו עד עכשיו לא ייפגע כתוצאה מהשינוי והמעבר.

יוסף ג'בארין: זו הבטחה להורים.

יוסף ג'בארין: אני חושב שמשרד החינוך יוכל להתחייב על כך.

יוסף ג'בארין: השאלה השנייה.

יוסף ג'בארין: אנחנו מדברים על צוות שאמנם היה בהעסקה קבלנית, אבל הצוות הזה מאושר על ידי משרד החינוך והוא בעצם הגיש שירות שהמשרד חייב לתת אותו לפי החוק.

יוסף ג'בארין: הפנייה שלנו אליך היא שהמשרד יוכל להתחייב להמשיך את ההעסקה הזאת.

יוסף ג'בארין: כפי שאמרת, מדובר במאות אנשים.

יוסף ג'בארין: אמנם חלקם בעיקר עבודה אל מול משרד הבריאות, אבל מה שקשור למשרד החינוך, הציפייה שלנו היא שאתם תוכלו להרגיע גם אותנו וגם את המורים והסייעות שמשרד החינוך כן ימשיך את ההעסקה שלהם.

רחל אברמזון: אני מקשיבה.

רחל אברמזון: אני לא מתחייבת לתת תשובות ברגע זה.

רחל אברמזון: אמרתי שיש סוגיות שעדיין אנחנו צריכים לסגור ולטפל בהן.

רחל אברמזון: אנחנו נעדכן רגע שהדבר ייסגר ואנחנו נאמר את דברנו.

רחל אברמזון: בכל מקרה, אני עדיין אומרת שעובדי הוראה במערכת החינוך שעומדים בתנאי הסף של קבלה לתנאי סף של מורה במערכת החינוך, מוזמנים תמיד.

רחל אברמזון: אנחנו מאתגרים ואנחנו נשמח לצרף אנשים טובים ונפלאים לשורותינו.

יוסף ג'בארין: מה שאת אומרת קצת מדאיג אותי.

יוסף ג'בארין: את אפילו לא אומרת שהכוונה הראשונית היא כן לקלוט אותם אלא אם יש מניעה מקצועית אובייקטיבית.

יוסף ג'בארין: אני מצפה שלפחות הצהרת הכוונות הזו לגבי המשך ההעסקה היא כרגע מדיניות המשרד לעניין אותם מאות מורות וסייעות.

רחל אברמזון: אני שוב אחזור ואומר שכאשר אנחנו נגבש את הסוגיה הזאת עד תומה, אנחנו נצא עם הודעה מסודרת.

רחל אברמזון: בשלב הזה אנחנו מאפשרים המשך ורצינו באמת ברגישות רבה לאפשר את פתיחת שנת הלימודים כי הבנו שעדיין לא סגרנו את סוגיית כוח האדם או סוגיות נוספות.

רחל אברמזון: רצוי שהמהלך הזה יהיה מהלך מקצועי ונכון.

רחל אברמזון: אנחנו נמשיך לטפל בזה ואני מאוד מקווה שבאמת במהלך החודש הקרוב אנחנו כבר נוכל לתת תשובות ברורות בכל הסוגיות שמטרידות את כולנו.

יוסף ג'בארין: תודה.

ישראל אייכלר: אדוני היושב ראש, אנשי רוצה לדעת אם הבנתי נכון.

ישראל אייכלר: לגבי שלושת החודשים עד דצמבר, אתם כן מחייבים את קדימה מדע להעסיק את אותם האנשים שהם העסיקו עד עכשיו או שאתם מתירים להם לפטר אותם כפי שהם רוצים?

רחל אברמזון: אנשי קדימה מדע נמצאים כאן.

רחל אברמזון: אני לא חושבת שיש אינטרס לעשות מהפכות לשלושה חודשים.

יוסף ג'בארין: אנחנו נפנה אליהם, אבל לפחות את יכולה לענות על השאלה והיא האם המורים שמועסקים בקדימה מדע עונים על תנאי הסף של משרד החינוך?

רחל אברמזון: לא.

רחל אברמזון: התוכנית היא שעובדי ההוראה שמועסקים היום בקדימה מדע יכולים להמשיך לעבוד עם הילדים במהלך שלושת החודשים הקרובים.

יוסף ג'בארין: זה כן.

יוסף ג'בארין: אני שואל אותך לגבי הסוגיה של המשך העסקה.

יוסף ג'בארין: אני מניח שהמורים האלו כן עומדים בתנאי הסף של העסקה במשרד החינוך.

רחל אברמזון: חלקם כן וחלקם אולי לא.

רחל אברמזון: מטפלים שלא עברו את ההתאמה, את קורסי ההתאמה במשרד החינוך, הם מטפלים והם אנשי מקצוע לעילא ולעילא, אין עוררין על זה, אבל תלוי אם יש להם תעודת הוראה, אם הם עברו את כל תנאי הסף במסגרות שלנו או לא.

יוסף ג'בארין: אני שואל כי הציפייה שלי הייתה שמשרד החינוך כן מפקח והיה צריך להיות ברור שמי שמועסק במסגרת התוכנית, אלה אנשים שעומדים לפחות בתנאי הסף של המשרד.

רחל אברמזון: יש תנאי סף שפורסמו במכרז.

רחל אברמזון: בתנאי הסף האלה, מי שמועסק היום, עומד בתנאי הסף של המכרז.

רחל אברמזון: עדיין אני שוב אומרת שאנחנו לא נגיד דברים או לא נתחייב לדברים.

רחל אברמזון: כשאנחנו נהיה סגורים בעניין הזה, אמרתי, במהלך החודש הקרוב, אנחנו נהיה סגורים לגבי תוכניות ההמשך, אנחנו נודיע.

רחל אברמזון: אין לנו כל סיבה לא להודיע ולא לפרסם את התוכנית.

רחל אברמזון: התוכנית עצמה אומרת שאנחנו עוברים אל משרד החינוך, אנשי מקצוע מתוך מערכת החינוך ייתנו את השירות לתלמידים החולים בביתם.

רחל אברמזון: אני רוצה שזה יהיה ברור.

רחל אברמזון: אנחנו עכשיו דואגים להנגיש את השירות הזה באופן מקצועי, באופן מכבד וברגישות המתבקשת אל מול אוכלוסיית התלמידים הזאת.

יוסף ג'בארין: תודה.

יוסף ג'בארין: אנחנו נשמע עכשיו חברי כנסת וגם נעבור לאורחים אחרים.

יוסף ג'בארין: אני מקווה שתישארי אתנו.

רחל אברמזון: אני אתכם.

רחל אברמזון: אני לא הולכת לשום מקום.

רחל אברמזון: אני אתכם לאורך כל הדיון.

יוסף ג'בארין: רק רציתי להיות בטוח.

עאידה תומא סלימאן: בוקר טוב לכולם.

עאידה תומא סלימאן: רחל, כמו שאת יודעת, אנחנו היינו בקשר כמה פעמים בנושא של התוכנית הזוב במיוחד ובמעקב אחר מצב המשפחות וההורים של הילדים והילדים עצמם, וגם אחר מצבם של נותני השירות, המורים, שהיו מועסקים ועדיין אמורים להיות מועסקים.

עאידה תומא סלימאן: את יודעת שזה נושא שלקח כמה חודשים למשרד החינוך לסדר אותו עם כל הסיבוכים שהיו בדרך כדי לגלות איך המערכת עובדת.

עאידה תומא סלימאן: אני מצטערת לומר שכנראה היה איזשהו מצב שנרדמתם במשמרת בעניין הפיקוח על מה שקורה בתוכנית הזו במיוחד.

עאידה תומא סלימאן: עכשיו אנחנו במצב כזה שאתם באים ומאריכים בעוד שלושה חודשים.

עאידה תומא סלימאן: אני מבינה את הצורך שהילדים יקבלו את החינוך שמגיע להם אבל אתם נותנים שלושה חודשים ומה יקרה בשלושת החודשים האלה?

עאידה תומא סלימאן: כלומר, המורים האלה ימשיכו.

עאידה תומא סלימאן: אתם תתחילו את תהליך ההעסקה?

עאידה תומא סלימאן: מתי מתחיל תהליך ההעסקה של המורים שנמצאים בתוך המערכת?

עאידה תומא סלימאן: אם אתם בדקתם ואמרתם שאולי חלק מהעובדים לא עונים על התנאים של משרד החינוך, תורידו אותם מהמערכת ותקבלו את אלה שקיימים.

עאידה תומא סלימאן: אי אפשר להמשיך לומר שאת לא יכולה לתת עכשיו הצהרות כי בדרך כלל שלושה חודשים עוברים מהר מאוד ואם לא מתכוננים להגיע ל-1 בינואר כשכבר יודעים מי המורים והמורות המועסקים ואיך תפעילו את זה, זה לא יכול להיות.

עאידה תומא סלימאן: את לא מבטיחה להעסיק את המורים אבל המורים הועסקו על ידי אישור שאתם נתתם למפעיל בזמנו ולמה הם צריכים להיות בחוסר ודאותך כזה?

יוסף ג'בארין: תודה.

יוסף ג'בארין: אני מוסיף שגם שמענו מרחל שהתוכנית הזו מתגבשת במשרד כבר כמה חודשים.

יוסף ג'בארין: היינו מצפים שעל הסוגיה הזו כבר התקיים דיון ולא להשאיר את זה עד לרגע האחרון.

יוסף טייב: בוקר טוב.

יוסף טייב: רחל, אני הייתי רוצה אולי לתפוס את זה מהצד השני של התמונה.

יוסף טייב: חבריי באים ובצדק טוענים שהם דורשים או מבקשים שיהיה איזשהו רצף של העסקה של אותם מורים שעבדו ובאמת השאלה הגדולה שנשאלת – ואני חושב שכדאי לחזור עליה – היא היכן הייתם עד היום.

יוסף טייב: זאת אומרת, אם החלטתם בגלל סיבה מקצועית לצאת להפרטה ושחלק מהמורים כנראה אינם עומדים בתנאי הסף של המשרד, התוכנית הזו קיימת 12 שנים ואני חושב שהיה מספיק זמן כדי לבוא בדרישה לפטר את אותם מורים שלא עומדים בתנאי הסף של המשרד ולדרוש העסקת מורים, לא הייתי אומר טובים יותר אבל עם תנאי הסף המתבקשים של המשרד.

יוסף טייב: זה דבר אחד.

יוסף טייב: הדבר השני.

יוסף טייב: הייתי רוצה להעלות נקודה חשובה.

יוסף טייב: צריך להבין שאנחנו מדברים על ילדים עם אתגרים גדולים והמורים האלה שבאים ונותנים להם את המענה הם מורים שמכירים את התלמידים, חלק מהתלמידים עם אוטיזם ברמה כזו או אחרת, ואת מבינה שלהכניס עכשיו מערך של מורים חדשים לאותם ילדים שלא מכירים, עד שיתרגלו למורה או לסייעת, אנחנו מדברים כאן על מהפכה של ממש.

יוסף טייב: אני לא יודע כמה זמן ייקח למשרד החינוך לדאוג לזה שאותם ילדים שעל פי חוק חייבים לקבל את השירות הזה, יקבלו את השירות המתבקש על ידי מורים שנמצאים אתם כבר מספר רב של שנים.

יוסף טייב: איך אתם הולכים להתמודד עם הדבר הזה?

יוסף ג'בארין: תודה.

יוסף ג'בארין: שאלות חשובות.

יוסף ג'בארין: רחל, תרצי להתייחס אליהן?

רחל אברמזון: אם אפשר, אני אתייחס.

רחל אברמזון: אני אמרתי שאנחנו במהלך החודש הקרוב נגבש את כל הסוגיות שעדיין נותרו פתוחות.

רחל אברמזון: אנחנו נעדכן ונודיע על תוכניתינו.

רחל אברמזון: יש לנו היערכות של שלושה חודשים בדיוק מתוך הכוונה הזאת שאתה ציינת אדוני חבר הכנסת טייב.

רחל אברמזון: אנחנו כן רוצים במהלך שלושת החודשים האלה לראות איך השירות הזה עובר בצורה רציפה, בצורה מקצועית, בצורה רגועה אל מערכת החינוך.

רחל אברמזון: כשאנחנו נסגור גם את סוגיית כוח האדם בהוראה, אנחנו נעדכן בכל דבר ועניין.

יוסף ג'בארין: אנחנו נגיע לזה גם בסיכום אבל כמובן נרצה להיות מעודכנים.

ישראל אייכלר: אדוני היושב ראש, שאלה טכנית.

ישראל אייכלר: האם התוכנית של משרד החינוך צריכה לעבור אישור של ועדת החינוך או שהמשרד עושה את זה בעצמו ואנחנו צריכים לקיים דיון על כך?

יוסף ג'בארין: לא חושב.

יהודית גידלי: לא מחויבת.

יהודית גידלי: לא.

יוסף ג'בארין: לא מחויבת להביא את זה בחזרה אלינו אבל כמובן ועדת החינוך יכולה ליזום דיון מעקב אחר הנושא הזה.

יוסף ג'בארין: כל החלטה שתהיה לה השלכה שלילית על מעמדו של הצוות, על המורות, כמובן זאת סיבה מספיקה להחזיר את זה לדיון.

יוסף טייב: במיוחד השלכה שלילית על הילדים.

יוסף טייב: הצורך הזסה של רצף בלימודים, זה צריך להיות השיקול הגבוה ביותר בהחלטה.

יוסף ג'בארין: נכון.

יוסף ג'בארין: אנחנו עוד לא מסכמים.

יוסף טייב: זה מעל תנאי הסף שאתה מבקש.

יוסף ג'בארין: אני אומר לרחל שהמינימום שהתבקש, אני יכול להבין שאת אומרת שאתם צריכים שלושה חודשים של היערכות ובדיקת הנושא וכדומה, אבל המינימום שאנחנו מבקשים כאן, בנוסף לאותה הצהרה לשמור על הרצף החינוכי של אותם תלמידים שיקבלו את מה שהם מקבלים כיום, ואולי יותר, הרצף החינוכי הזה מחייב גם - כפי שנאמר על ידי חבריי - גם הימשכות העסקה של אותם אנשים שבמשך תקופה היה להם את המגע הישיר והקשר האישי עם הילד.

יוסף ג'בארין: גם את זה צריך לקחת בחשבון כחלק מהמשך האווירה החיובית והחינוכית של התלמידים.

יוסף ג'בארין: כמובן הקריאה שלנו היא לשמר את ההעסקה של כל הצוות, לא לפגוע בו ואני חושב שזה מתבקש.

יוסף ג'בארין: אני חושב שאם הם עבדו במסגרת ההוראה, הם כן עונים על תנאי הסף ובהחלט יכולים להמשיך.

יוסף ג'בארין: אלא אם יש סיבה מקצועית של אי עמידה בתנאי הסף, כי אז אני מניח שזה יהיה מובן אחרת.

יוסף ג'בארין: נגיע לזה לקראת הסיכום.

יוסף ג'בארין: אנחנו רוצים לשמוע עוד אורחים.

יוסף ג'בארין: דוקטור דליה גורי, מנהלת תוכנית שלבים, אתנו?

דליה גורי: כן.

דליה גורי: בוקר טוב לכולם.

דליה גורי: לפני שאני עונה, אני רוצה לומר שאני שותפה לדברים שרחלי אמרה לגבי קבוצת המורים, גם על איכות ההוראה שלהם וגם על התרומה שלהם.

דליה גורי: אנחנו מקבלים אין ספור מכתבי תודה והערכה מאוד מאוד גדולים למה שהמורים עושים עם התלמידים האלה ואני חושבת שחשוב שכולם ישמעו על כך.

יוסף ג'בארין: שאלת פתיחה.

יוסף ג'בארין: על ההודעה של משרד החינוך ידעת קודם או שמעת רק הבוקר?

דליה גורי: אנחנו בדיאלוג עם המשרד ובשיתוף פעולה.

דליה גורי: כן.

דליה גורי: אנחנו מדברים.

יוסף ג'בארין: אבל את יודעת שבעצם תוך שלושה חודשים אמורים להעביר את הנושא.

דליה גורי: כן.

דליה גורי: בהחלט כן.

יוסף ג'בארין: מה ההתייחסות שלך?

דליה גורי: אנחנו כמובן נצטרך להיערך.

דליה גורי: בימים הקרובים נבדוק איך אנחנו עושים את הדברים האלה לפרטי הפרטים.

דליה גורי: כמובן שהמורים, הסייעים והפרה-רפואיים, נפנה אליהם שוב ונעסיק אותם בצורה הזאת.

דליה גורי: זה כמובן תלוי בכמות הפניות שנקבל.

יוסף ג'בארין: אני מניח שכדי להמשיך לשלושת החודשים, פחות או יותר כל הצוות אמור להמשיך.

דליה גורי: אני לא יודעת.

דליה גורי: שוב, כל הפונקציה של ההעסקה היא פונקציה של מספר התלמידים.

דליה גורי: ככל שמספר התלמידים והפניות גדול יותר, הצורך בצוותי ההוראה והפרה-רפואיים הוא גדול יותר.

דליה גורי: הכול ייעשה בהתאם.

דליה גורי: מטבע הדברים בספטמבר יש קצת פחות פניות אבל בהמשך התלמידים חוזרים למערכת בצורה מלאה יותר ואז יש העסקה של כמעט רוב המורים.

יוסף ג'בארין: אם תהיה החלפה של מורים באמצע שנת הלימודים, האם יכולה להיות פגיעה בתלמיד?

דליה גורי: אני לא יודעת.

דליה גורי: השאלה היא מה המתווה שיתגבש.

דליה גורי: אני מאוד מקווה שהילדים יקבלו את המקסימום שהם יכולים לקבל מצוותי ההוראה ומהצוותים הפרה-רפואיים.

יוסף ג'בארין: אני שואל ברמה המקצועית.

דליה גורי: זה תלוי במתווה.

דליה גורי: זה לא תלוי בנו.

יוסף ג'בארין: אני שואל ברמה המקצועית.

דליה גורי: ברמה המקצועית, יש דברים שהם מתבקשים בהגיון, שמורה שקשור לילד ימשיך אתו או ילד שקשור למורה ימשיך אתו.

יוסף ג'בארין: לפני שאנחנו נפרדים ממך, את בעצם אומרת לנו שאתם ערוכים להמשך.

דליה גורי: אנחנו ערוכים.

דליה גורי: אנחנו מתארגנים בימים האלה.

דליה גורי: אנחנו נקלוט את המורים שאנחנו צריכים.

דליה גורי: הצוותים הפרה-רפואיים שממילא ממשיכים כרגע.

דליה גורי: דרך אגב, השירות ממשיך עד ה-31 באוגוסט אצל רוב הילדים.

דליה גורי: חלק מהילדים מקבלים שירות, כך שאנחנו לא עוברים ממצד של אין עבודה למצב של עבודה.

יוסף ג'בארין: אני מניח שאתם מודיעים היום לכל ההורים על המשך.

דליה גורי: אנחנו נודיע.

דליה גורי: אנחנו נצא בהודעה.

דליה גורי: אני מניחה שגם משרד החינוך יודיע אבל אנחנו נצא בהודעה למורים אחרי שנגבש את ההסכמות עם המשרד.

יוסף ג'בארין: תודה.

דליה גורי: שיהיה בהצלחה.

יוסף ג'בארין: אני מקווה שאת נשארת אתנו לענות על שאלות, אם יהיו בהמשך.

דליה גורי: בסדר.

יוסף ג'בארין: אני רוצה לשמוע בשלב הזה את נציגי המורים.

יהודית גידלי: יש הרבה מורים.

יהודית גידלי: יש את נאוה כרמל.

יוסף ג'בארין: יש את אילהאם בשארה שהיא מורה וגם נציגתם של המורים.

יוסף ג'בארין: הקשבת לדיון?

אילהאם בשארה: בוודאי.

אילהאם בשארה: אני מבקשת מכל הלב שבכל מתווה שמשרד החינוך יגבש, שייקח אחריות על הצוות החינוכי הקיים.

אילהאם בשארה: חלק ניכר מהצוות הקיים, אלה אנשים בעלי ניסיון של למעלה מ-15 שנים.

אילהאם בשארה: עכשיו הם באים וזורקים אותנו?

אילהאם בשארה: אנחנו השקענו הרבה שנים.

יוסף ג'בארין: לא זורקים אף אחד.

אילהאם בשארה: השקענו הרבה שנים בקריירה שלנו כדי לרכוש כלים ומיומנויות לדעת להתמודד עם אותם תלמידים.

אילהאם בשארה: זה לא קל כפי שהם חושבים שככה מביאים מורים מבתי הספר שאין להם ידע אותו אנחנו רכשנו במשך השנים.

אילהאם בשארה: זה גם לא מוסרי שבכל תוכנית שמגבשים אותה, לא ייקחו אותנו אלא ייתנו את הפרנסה שלנו לאנשים שכבר יש להם פרנסה ואותנו יזרקו לאבטלה.

יוסף ג'בארין: חשוב לי לומר שבינתיים לפחות אין הצהרה כזאת.

יוסף ג'בארין: להפך.

יוסף ג'בארין: הדרישה שלנו כמובן היא המשך העסקה.

יוסף ג'בארין: גם משרד החינוך לא הצהיר על הפיטורים שלכם אלא שהוא בודק את הנושא בשבועות הקרובים.

ישראל אייכלר: אבל גם אין התחייבות להעסיק אותם

יוסף ג'בארין: נכון.

יוסף ג'בארין: עדיין אין התחייבות.

יוסף ג'בארין: לצערי.

אילהאם בשארה: זה מדאיג אותנו.

אילהאם בשארה: עכשיו כל המדינה במצב כלכלי מאוד גרוע ואיפה עכשיו אנחנו נלך לחפש מקום עבודה?

אילהאם בשארה: זה לא קל.

אילהאם בשארה: למה עושים לנו את זה?

אילהאם בשארה: בינינו לבין התלמידים יש יחסי אנוש שהם מאוד מאוד חשובים להתקדמותו של התלמיד.

אילהאם בשארה: אנחנו לימדנו את התלמידים את כל המקצועות והם אפילו הקדימו את התלמידים בכיתתם.

אילהאם בשארה: הגשנו אותם למבחני הבגרויות, במדעים, במתמטיקה והיה להם יתרון על התלמידים שהגיעו לבתי הספר.

אילהאם בשארה: זה כל כך קשה עכשיו לבוא ולהתחייב לנו?

אילהאם בשארה: למה זה כל כך קשה?

יוסף ג'בארין: את צודקת.

אילהאם בשארה: להתחייב לנו להמשיך את העסקתנו.

יוסף ג'בארין: את צודקת.

יוסף ג'בארין: דיברת על הניסיון שיש לכם.

יוסף ג'בארין: תוכלי לומר כמה מלים על חשיבות הרצף הטיפולי שלכם ועל הקשר האישי שגם הוא חשוב?

אילהאם בשארה: כן.

אילהאם בשארה: קשר לא בונים ביום ולילה.

אילהאם בשארה: לוקח שנים לבנות את הקשר.

אילהאם בשארה: יש לנו תלמידים שאפילו סחבנו אותם מהזכיין הקודם והם עדיין ממשיכים אתנו.

אילהאם בשארה: מה עם התלמידים?

אילהאם בשארה: : לא מספיק שיש להם מחלות והרבה קשיים בחיים שלהם, אז אנחנו מהווים החוט המחבר בינם לבין העולם החיצוני ולא מן הראוי לבוא ולקרוע אותו.

אילהאם בשארה: זאת תהיה פגיעה נפשית רגשית איומה ונוראית על אותה אוכלוסיית תלמידים.

אילהאם בשארה: זה לא קל כפי שהם חושבים שאתה יכול לתת את ההעסקה הזאת לאנשים מתוך משרד החינוך.

אילהאם בשארה: אנחנו אלה שצריכים להמשיך כי במשך השנים הללו אנחנו רכשנו הרבה כלים, הרבה מיומנויות, יש לנו גישה ייחודית מקצועית.

אילהאם בשארה: לא לכל מורה יש את היכולת להתמודד עם האתגר הזה, ללמד תלמיד חולה כאשר בחלק גדול מאותם תלמידים לצערי הרב אנחנו חווים את המוות שלהם.

אילהאם בשארה: זה לא קל.

אילהאם בשארה: אתה צריך כאן אנשים מיוחדים, אנשים מוכשרים.

ישראל אייכלר: אדוני היושב ראש, אני מציע שבסיכום הדברים, כשתסכם, שתהיה דרישה של הוועדה שכל אחד מהעובדים האלה, אם אין לו איזושהי בעיה אישית, אם אין למשרד איזושהי בעיה אישית אתו, יועסק גם בהמשך.

ישראל אייכלר: זאת אומרת, הוועדה תדרוש ממשרד החינוך, גם אם הוא לא רוצה להתחייב, שלא יפטר אף אחד אם אין איזושהי סיבה אישית שאותו בן אדם לא מתאים.

יוסף ג'בארין: אני מאמץ כל מילה שאמרת.

יוסף ג'בארין: מה שאמרת בהחלט ייכנס לסיכום.

יוסף ג'בארין: זו הייתה גם הקריאה שלנו לרחל אברמזון בתחילת הישיבה.

יוסף ג'בארין: אנחנו גם נעמוד על זה.

יוסף ג'בארין: אחרי הדברים שאמרה אילהם בשארה, אלה דברים מאוד משכנעים וחזקים.

יוסף ג'בארין: אני מקווה שבמשרד החינוך יש אוזן קשבת לעניין הדברים האלו.

יוסף ג'בארין: אילהאם, יש לי שאלה.

יוסף ג'בארין: אתם קיבלתם על פיטורים?

אילהאם בשארה: כן.

אילהאם בשארה: קיבלנו הודעה על פיטורין, לאור סיום ההתקשרות עם משרד החינוך לבין הזכיין.

יוסף ג'בארין: אני מניח שהיום אתם אמורים לקבל הודעה על ביטול הפיטורין והמשך העסקה עד שהדברים יסתדרו במעבר למשרד החינוך.

יוסף ג'בארין: אם יהיו בעיות בעניין הזה, כמובן אפשר תמיד להודיע לנו.

יוסף ג'בארין: תודה אילהאם בשארה.

יוסף ג'בארין: בנושא הזה הוקם מטה מאבק לחינוך לילדים חולים, מאבק להגן על האינטרסים החינוכיים של התלמידים והילדים.

יוסף ג'בארין: שרונה נמר, אימא לילד חולה מהנהלת מטה המאבק.

יוסף ג'בארין: שרונה, את אתנו?

שרונה נמר: בוקר טוב לכולם.

שרונה נמר: קודם כל, אנחנו רוצים להודות למשרד החינוך על החלטה מאוד מאוד אמיצה.

שרונה נמר: ההחלטה לבוא ולעשות שינוי אחרי לפחות 20 שנים שהשירות הופרט, זו החלטה מבורכת.

שרונה נמר: אבל בתוך ההחלטה הזאת – והיא הגיעה ברגע האחרון, שזה משהו מאוד בעייתי ורחלי כנראה גם מבינה את זה – היום קיבלנו הודעה נוספת אחרי שההורים ניסו להבין אם הקבלן ממשיך או לא ממשיך.

שרונה נמר: נאמר שהקבלן לא ממשיך ועכשיו אומרים שהקבלן שלושה חודשים.

שרונה נמר: אנחנו זוכרים מה היה בהחלפה מטללים לקדימה מדע, כשזה נעשה באמצע השנה ואז היו מספר חודשים שהילדים לא קיבלו שירות.

שרונה נמר: במידה ובאמת זה קורה ב-1 בדצמבר, זה צריך לקרות באופן מלא.

שרונה נמר: זה אומר שהילדים ימשיכו לקבל שירות מהמורים שמלמדים אותם כרגע, מהסייעות והמטפלים הפרה-רפואיים, השירות לא ייפסק והילדים לא ייפגעו כי אם הילדים ייפגעו, המאבק הזה ימשיך ולא יסתיים.

יוסף ג'בארין: יש לך חשש מסוים שאת רוצה להעלות עכשיו כדי שאנשי משרד החינוך יוכלו להתייחס?

שרונה נמר: יש לנו חשש מאוד גדול שגם ב-1 בדצמבר זה לא יקרה.

יוסף ג'בארין: שקדימה מסע יפסיק ומשרד החינוך לא שיהיה מוכן לקלוט?

יוסף ג'בארין: מה בדיוק החשש?

שרונה נמר: שמשרד החינוך לא יהיה מספיק מוכן לקלוט כי עד עכשיו הם לא עשו שום דבר.

שרונה נמר: הם אומרים שיש מתווה אבל לנו נאמר שהם עוד לא החליטו מה המתווה.

שרונה נמר: הם לקחו לעצמם שזה מתחילת השנה, אבל פתאום הם לוקחים לעצמם עד דצמבר.

שרונה נמר: אנחנו רוצים תשובות.

שרונה נמר: אנחנו רוצים לא רק הבטחה אלא גם הצגה של התוכנית להורים כדי שנהיה שותפים, כי אם לא תהיה שותפות בתהליך הזה – התהליך הזה לא יכול לקרות בצורה מיטיבה.

יוסף ג'בארין: אני חושב שהקריאה שלך לשותפות היא בהחלט חשובה.

יוסף ג'בארין: אני גם יכול להבטיח לך, וזה יופיע גם בדברי הסיכום, שגם ועדת החינוך וגם הוועדה לזכויות הילד נקיים עוד דיון מעקב עוד לפני דצמבר כדי שנבטיח שאכן הדברים מתקדמים בכיוון הנכון.

יוסף ג'בארין: מקובל?

שרונה נמר: יש לי רק משפט אחרון.

שרונה נמר: אנחנו מודים למברכים את שר החינוך החדש עם כניסתו לתפקיד וגם את המנכ"ל החדש.

שרונה נמר: אנחנו מקווים וקוראים לו לבוא ולהיות שותף לתהליך הזה כי התהליך הזה הוא צעד אמיץ ודרמטי מאוד.

שרונה נמר: אנחנו קוראים לשניהם לבוא ולהיות שותפים לתהליך יחד אתנו, יחד עם אגף לחינוך מיוחד.

שרונה נמר: תודה.

יוסף ג'בארין: תודה רבה.

יוסף ג'בארין: יישר כוח.

יוסף ג'בארין: כפי שאמרתי, אנחנו נמשיך להיות בקשר כדי לעקוב אחרי התקדמות הנושא והמעבר בצורה ראויה להעסקה ישירה באופן שלא יפגע בילדים והילדים הם של כולנו.

יוסף ג'בארין: עורך דין הרן רייכמן אתנו?

יוסף ג'בארין: אוניברסיטת חיפה.

יוסף ג'בארין: אני תמיד שמח על שיתופי פעולה אתך ועם הקליניקות.

יוסף ג'בארין: אני מקווה ששמעת את כל הדיון ונשמח לשמוע את התייחסותך.

הרן רייכמן: תודה רבה.

הרן רייכמן: ראשית, אני מלווה את מטה המאבק בשנים האחרונות והמאבק נגד הפרטת השירות הוא ארוך שנים.

הרן רייכמן: אני מברך את משרד החינוך על ההחלטה.

הרן רייכמן: אני מצטרף לדאגות שההחלטה נדחית לדצמבר.

הרן רייכמן: אני חושב שלאור ההיסטוריה – אני אומר את זה בעדינות – יש מחויבות למשרד החינוך לעשות כאן פיקוח יתר בתקופת הביניים כדי שהילדים יקבלו שירות, יקבלו תשובות, ושילדים חדשים שנכנסים למעגל המצער הזה יקבלו שירות.

הרן רייכמן: אני כן רואה שצריך לקבוע תוכנית עבודה ושבתי הספר ייכנסו לעניינים כבר ב-1 בספטמבר ויהיו מעורבים במה שקורה עם הילדים.

הרן רייכמן: אני חושב שהמבחן הכי גדול של התוכנית יהיה אם מי שינהלו את הטיפול בילדים יהיו בתי הספר עצמם.

הרן רייכמן: מורה שלא יודע איפה הוא ישב, אבל המורה, מהרגע שמטפלים בילד חולה, הוא צריך להיות כפוף ישירות להנהלת בית הספר והיא זו שצריכה לפקח על התוכנית ולתת לו הוראות.

הרן רייכמן: בית הספר צריך לעמוד בקשר עם הילד כי רק אם בית הספר יהיה בקשר עם הילד, הסיכוי שהילד יחזור למערכת יקרה ויהיה פיקוח.

הרן רייכמן: הדבר הזה גם קשור להורדת בירוקרטיה.

הרן רייכמן: להערכתי חצי – וזה מספר הערכה וכל אחד יעריך מה שהוא רוצה - מהילדים מקבלים שירות כי יש היום קושי עמוק בקבלת השירות כי צריך למלא טפסים וכולי.

יוסף ג'בארין: אתה אומר חצי מהילדים הזכאים.

הרן רייכמן: כן.

הרן רייכמן: אני לא מדבר על ילדים שנמצאים שנים במערכת וכבר מוכרים אלא דווקא ילדים חדשים שההורים שלהם לא מכירים, השירות לא מונגש להם, צריך לעבור דרך בית הספר, דרך קדימה מדע, להביא אישורים רפואיים כאלה ואחרים.

הרן רייכמן: אם האחריות והבירוקרטיה תהיה קצרה, יותר ילדים ימצו את הזכויות שלהם כי בית הספר יהיה אחראי על הדבר הזה.

הרן רייכמן: הוא יודע מה קורה עם הילדים.

הרן רייכמן: מדברים כאן על המורים ולהערכתי בחברה הערבית לדוגמה רמת מיצוי הזכויות היא נמוכה ביותר.

הרן רייכמן: בית ספר אומר שהוא יודע אם הילד שלו חולה.

הרן רייכמן: תקלו בבירוקרטיה ותנו אישור ותחסכו כסף וזמן על מסמכים ואישורים.

הרן רייכמן: אם בית הספר יהיה אחראי, אתם תקצרו את הזמן שהילד יהיה חולה כי יהיה אינטרס גם לילד וגם לבית הספר שהילד יחזור.

הרן רייכמן: אני חושב שתוכנית העבודה הזאת צריכה להיות מסודרת עכשיו.

יוסף ג'בארין: זו נקודה באמת חשובה והיא לא עלתה בדיון.

יוסף ג'בארין: יכול להיות שזה בדיוק הזמן להדגיש אותה במעבר הזה של התוכנית מהעסקה קבלנית לאחריות ישירה של משרד החינוך.

יוסף ג'בארין: אתה בעצם אומר שהתלמידים שנמצאים היום במסגרת התוכנית, להערכתכם רק מחצית התלמידים הזכאים.

יוסף ג'בארין: מה קורה עם אלה שזכאים ולא נכללים בתוכנית?

יוסף ג'בארין: הם חולים ונשארים בבית?

יוסף ג'בארין: הם לא מגיעים לבית הספר?

יוסף ג'בארין: מגיעים ולא נתמכים?

יוסף ג'בארין: את מדבר על יותר מ-1,000 תלמידים.

הרן רייכמן: כמובן אין לי נתונים מדויקים ואני צריך להיזהר בזה אבל אני אומר שרבים מהילדים וחלק מבתי הספר, ודאי בפריפריה, בכלל לא יודעים את הזכויות.

הרן רייכמן: אחרי שיודעים את הזכויות מחכים 21 ימים, פונים למערכת ודורשים מהם אישורים רפואיים וצריכים לפנות לקדימה מדע כאשר חלק מהפניות לא טופלו כמו שצריך או לא טופלו בכלל ואנחנו יודעים את זה לאורך הזמן.

הרן רייכמן: אנחנו יודעים שבמיוחד אצל אוכלוסיות מוחלשות מיצוי זכויות בכלל הוא נמוך והורים מתעייפים.

הרן רייכמן: הילד שלהם כרגע נמצא במחלה קשה יותר או פחות והם נמצאים בבירוקרטיה מול מערכת הבריאות, טיפולים ולחץ וקשה להם להתמודד עם הדבר הזה.

הרן רייכמן: אם זה יהיה בקשר האישי הישיר בין בית הספר להורים ובית הספר יאמר שזה הילד שלו, אז יטפלו בו עם כמה שפחות בירוקרטיה וזה קריטי.

הרן רייכמן: אני רוצה לומר עוד משהו לוועדת החינוך.

הרן רייכמן: יושבות תקנות.

הרן רייכמן: ועדת החינוך צריכה לדון בתקנות האלה כבר עכשיו בתקופה שעד דצמבר.

הרן רייכמן: חוץ מבעיית ההפרטה שליוותה אותנו, יש בעיה שתלמידים מקבלים מעט מדי שעות לימוד.

הרן רייכמן: המחיר של שעות הלימוד, יש טופס שילד צריך לבחור, ההורה צריך לבחור איזה מקצועות לימוד הוא צריך ללמוד כדוגמה.

הרן רייכמן: זו סיטואציה לא סבירה פעמיים, כי הילד לא מקבל מראש את החינוך שמגיע לו, ושנית, זה מאריך את התקופה שהוא יהיה בבית כי נוצר פער.

הרן רייכמן: הוא לא לומד את כל המקצועות וזה מקשה על החזרה שלו לבית הספר.

הרן רייכמן: כלומר, המבחן של התוכנית צריך להיות כפול, להגדיל את מספר הילדים שמקבלים זכאות מראש אבל לקצר את תקופת השהייה של כמה שיותר ילדים שיקבלון שירות מלא ואיכותי, צמוד לבית ספר והחזרה תהיה מהירה.

הרן רייכמן: יהיה אמון של ההורים בבית הספר.

הרן רייכמן: בית הספר ידאג לחינוך של הילדים והילדים יחזרו לבית הספר כמה שיותר מהר, אחרי שהם עומדים באותו קו עם הכיתה.

הרן רייכמן: כל תוכנית חייבת להיות ברעיון הזה.

הרן רייכמן: אני כילד שנמצא בבית עומד באותו קו חינוכי עם שאר ילדי הכיתה.

הרן רייכמן: דרך אגב, אנחנו גם בעידן של למידה מרחוק וצריך לחשוב על יצירתיות כך שהוא יכול להצטרף לחלק מהשיעורים מרחוק אם אפשר, וכל מיני דברים כאלו כדי לשמור גם על היחסים החברתיים והקשר למורים.

הרן רייכמן: יש הרבה עבודה לעשות וזה המבחן.

הרן רייכמן: קשר צמוד בין בית הספר לילד ושירות מספיק כדי לקצר את תקופות השהייה בבית ולקבל שירות מיטבי.

יוסף ג'בארין: נקודות מאוד חשובות.

יוסף ג'בארין: אני חושב שהזמן הזה הוא בדיוק הזמן להדגיש את הנושאים הללו בפני אנשי משרד החינוך.

יוסף ג'בארין: יכול להיות שראוי להעלות את זה על הכתב בפני הנהגת המשרד דווקא עכשיו בתקופה הזאת שהם מתארגנים לקראת קבלת האחריות הישירה על החינוך לילדים.

הרן רייכמן: יעלה על הכתב.

יוסף ג'בארין: אנחנו מצדנו בוועדה או בשתי הוועדות נשמח כמובן ללוות את הנושא הזה לרבות הנושא של תת האיתור או תת הטיפול אליו התייחסת.

יוסף ג'בארין: תודה רבה.

יוסף ג'בארין: הצטרף אלינו חבר הכנסת יוראי להב הרצנו.

יוסף ג'בארין: אני רוצה את נציגת הנהגת ההורים הארצית, צופית גולן, סגנית יו"ר הנהגת הורים ארצית.

צופית גולן: בוקר טוב.

צופית גולן: אנחנו נדבר בקצרה.

צופית גולן: אנחנו בהנהגת ההורים הארצית רואים חשיבות מאוד מאוד רבה במתן מענה חינוכי מיטבי לכל הילדים בישראל.

צופית גולן: ילדים מאושפזים, ילדים שמרותקים לביתם ממגוון סיבות, מוצאים את עצמם בדרך כלל הרחק מאחור, גם מבחינה לימודית ובמקרים רבים גם חברתית.

צופית גולן: ההורים של הילדים האלה עושים כמיטב יכולתם.

צופית גולן: הם נלחמים בחזיתות רבות מאוד לטובת הילדים, תוך תמרון של עבודה, בית, ילדים נוספים והם לא פנויים לטפל גם בפן הפדגוגי.

צופית גולן: אנחנו רוצים לברך על ההודעה שיצאה רק הבוקר, לברך את אגף א' של חינוך מיוחד במשרד על לקיחת האחריות האישית הישירה לשירותי החינוך לתלמידים ולא באמצעות מפעיל חיצוני כזה או אחר.

צופית גולן: אנחנו רוצים לומר שאנחנו מצפים שהתוכנית האישית לתלמיד תהיה כזאת שכל תלמיד יקבל יותר שעות מכפי שהוא קיבל עד כה ולא פחות.

צופית גולן: תוכנית כזאת עשויה להצליח רק אם יהיה לה עוגן פדגוגי יציב וגיבוי תקציבי הולם וחשוב לזכור את זה.

צופית גולן: מבחינתנו המשמעות היא שכל תלמיד יקבל את השעות שהוא צריך ולא לפי איזושהי הקצאה סטטיסטית רנדומלית.

צופית גולן: חשוב לנו כמובן להקפיד שהתלמידים האלה יקבלו מענה רציף וכי העברת המקל שדיברו עליה כאן הרבה מאוד תיעשה בצורה מסודרת לטובת שמירה של רצף לימודי פדגוגי עבור התלמידים האלה.

צופית גולן: בהמשך למה שהעלתה כאן נציגת ההורים, אנחנו רוצים להדגיש שגם כאן, כמו בכל תהליך שקשור לילדים שלנו, יש חשיבות רבה מאוד לשותפות עם ההורים, לתיווך של התוכנית שנבנית להורים ולתיאום הציפיות.

צופית גולן: תודה רבה.

יוסף ג'בארין: תודה רבה.

יוסף ג'בארין: אנחנו תכף נשמע את יניב בר אילן מכוח לעובדים.

יוסף ג'בארין: יוראי, אתה רוצה לדבר עכשיו?

יוראי להב-הרצנו: כן.

יוסף ג'בארין: העדכון הוא שמשרד החינוך הודיע בפתיחת הישיבה שתהיה תקופת מעבר של שלושה חודשים וקדימה מדע ימשיכו את התוכנית עד ה-1 בדצמבר ואחר כך זה עובר לאחריות ישירה של משרד החינוך.

יוראי להב-הרצנו: זה תקף גם על תכנית קרב ולא רק על תכנית שלבים?

יהודית גידלי: תכנית קרב בשבוע הבא.

יוראי להב-הרצנו: אני מתנצל שלא הגעתי בתחילת הישיבה.

יוראי להב-הרצנו: כל הנושא הזה הוא מאוד קרוב ללבי אבל החלפתי את חברתי, חברת הכנסת קארין אלהרר, בוועדת החוקה.

יוראי להב-הרצנו: יש עכשיו דיונים על חוק הקורונה הגדול שמאוד מטריד אותי באופן אישי.

יוראי להב-הרצנו: הייתי שם והצבעתי.

יוראי להב-הרצנו: לפיכך לא הגעתי לכאן ואני מתנצל על כך.

יוראי להב-הרצנו: אני יודע שמדובר על תוכנית שלבים ומאחר ששמעתי דיווחים על מה שעדכנת אדוני היושב ראש, אני לא ארחיב את הדיבור עליה.

יוראי להב-הרצנו: אני כן רוצה - ברשותך יהודית - לדבר על תוכנית קרב כי אמנם הדיון עליה יהיה בשבוע הבא, אבל מחר לפי הבנתי אמורים להוציא מכתבי פיטורים ללמעלה מ-3,800 אנשי חינוך שפועלים בתוכנית.

יוראי להב-הרצנו: מי שלא מכיר, מדובר בתוכנית העשרה מגוונת שפועלת במאות מוסדות חינוך, בעיקר בפריפריה החברתית והגיאוגרפית של ישראל.

יוראי להב-הרצנו: היא חושפת מאות אלפי תלמידים למגוון רחב של תחומי ידע והיא זוכה להערכה.

יוראי להב-הרצנו: אני מניח שהם היו גם כאן בוועדה בשנים קודמות.

יוראי להב-הרצנו: היא באמת זוכה להערכה גדולה.

יוראי להב-הרצנו: אני מוכרח לומר שאני מאוד מוטרד ומודאג מהעובדה שאף אחד במשרד החינוך וגם לא במשרד האוצר, שם באמת אולי מצוי הפתרון, לא מתייחס לבעיה שיש.

יוראי להב-הרצנו: זאת אומרת, מחר צפויים לצאת מכתבי פיטורים, אדוני היושב ראש, ל-3,800 אנשי הוראה בגלל אותה בעיה בירוקרטית שאנחנו נתקלים בה והיא עוברת כחוט השני בכל הנושאים שקשורים לחינוך ולחינוך הבלתי פורמלי ולתנועות הנוער.

יוראי להב-הרצנו: הקריעה של חלק מהאגפים ממשרד החינוך, שם הם אמורים לשכון, למשרד החדש של אלקין, כולל רשת המתנ"סים שעברה, גורמת לפערים תקציביים עצומים והחל ממחר פשוט לא יהיו 3,800 אנשי הוראה שאמורים ללכת ולחנך אנשים בפריפריה הגיאוגרפית והחברתית של ישראל.

יוראי להב-הרצנו: אני לא מצליח להבין היכן משרד האוצר והיכן משרד החינוך.

יוראי להב-הרצנו: מדובר בפגיעה ממשית.

יוראי להב-הרצנו: אנחנו בקשר עם מספר מורים, עם יעל ונטורה ועם אורלי לוי מהתוכנית, ואין לנו תשובות.

יוראי להב-הרצנו: פניתי בנושא למשרד החינוך ולמשרד האוצר, לשרים, ועדיין אין תשובה.

יוראי להב-הרצנו: אלפי אנשי הוראה הולכים לאבד את מקום עבודתם ואסור שהם יאבדו כי מדובר באמת בפלחי אוכלוסייה הכי מוחלשים בחברה.

יוראי להב-הרצנו: אני יודע שקבוע דיון בשבוע הבא בנושא הספציפי הזה, אבל אני חושש ששבוע הבא יהיה כבר מאוחר מדי לדון בזה כי פשוט אנשים יאבדו את מקום עבודתם והתוכנית לא תצא לפועל לפחות בשנה הקרובה, דווקא בתקופת קורונה בה אנחנו נתקלים באי ודאות בריאותית וחברתית ורווחתית.

יוראי להב-הרצנו: דווקא בעת הקשה הזו לבטל מפעל כל כך חשוב, בעיני זה לא מובן ומכאן אני מבקש את ההתערבות המיידית של השרים הרלוונטיים.

יוראי להב-הרצנו: זו תוכנית שאסור לוותר עליה.

יוראי להב-הרצנו: האנשים האלה, אנשי החינוך האלה, מוכרחים ללכת ולעשות את השליחות שלהם מטעם המדינה.

יוראי להב-הרצנו: אני לא מצליח להבין איפה זה עומד.

יוראי להב-הרצנו: אין תשובות מהשרים הרלוונטיים וזה עצוב מאוד.

יוסף ג'בארין: תודה חבר הכנסת להב.

יוסף ג'בארין: באמת סוגיה מאוד חשובה.

יוסף ג'בארין: כפי שאמרת, אכן קבוע דיון מיוחד בוועדה ביום שלישי.

יוסף ג'בארין: , החשש שלך כמובן ברור.

יוראי להב-הרצנו: יהיה מאוחר מדי.

יוסף ג'בארין: החשש שלך הוא שיהיה מאוחר מדי לעניין הזה.

יוסף ג'בארין: אנחנו יודעים על אלפי אנשי הוראה שאולי יאבדו את מקור פרנסתם דווקא בתקופה הקשה הזו.

יוסף ג'בארין: אני אשוחח גם עם יושב ראש ועדת החינוך ונראה אולי נוכל לעשות עוד לפני הדיון ביום שלישי כי בינתיים גם אין לנו נציגים ממשרד החינוך שיוכלו להתייחס לנושא.

יוסף ג'בארין: תודה על הנקודה החשובה שהעלית ואני כמובן מצטרף לזעקה שהשמעת לגבי עתידם גם של צוותי הוראה אבל זה גם עתידם של הילדים שנהנים מכל השירותים שהם מספקים.

יוסף ג'בארין: תודה.

יוסף ג'בארין: דובר כוח לעובדים, יניב בר אילן, אתם עוקבים אחרי הנושא.

יוסף ג'בארין: נשמח להתייחסותך.

יניב בר אילן: בוקר טוב.

יניב בר אילן: רק לדייק, אנחנו ארגון העובדים שמאגד את מורי תוכנית שלבים.

יניב בר אילן: אנחנו מודים גם ליושב ראש ועדת החינוך וגם ליושב ראש הוועדה לזכויות הילד על הדיון החשוב הזה שנקבע כמובן לפני ההודעה הדרמטית של משרד החינוך.

יניב בר אילן: תודה מיוחדת ליושב ראש ועדת החינוך על המאבק המסור במעמד המורה בישראל ואנחנו כמובן שמחים על כך שהוא ימשיך וילווה את המצוקה הכללית של מורים שהם בחצר האחורית של משרד החינוך ואני מדבר על מורי הקבלן.

יניב בר אילן: 13 אחוזים ממורי ישראל מועסקים דרך חברות קבלניות.

יניב בר אילן: אנחנו כארגון עובדים מאגדים מורים בשתי תוכניות, גם את תוכנית של שלבים וגם את תוכנית הילה שיש לה את הבעיות שלה תחת ההגדרה הזאת של מורה קבלן.

יניב בר אילן: אני עוקב אחרי הדיון ואני מאוד מודה לכל חברי הכנסת על התמיכה במורים ובעיקר על הפניית השאלה החשובה והדרישה שהעלה חבר הכנסת אייכלר לגבי הבטחת תעסוקה למורים.

יניב בר אילן: אני רוצה לחדד כאן שאלה שהיא בהחלט חשובה וזאת התחייבות של חברת קדימה מדע להעסיק את המורים האלה רגע.

יניב בר אילן: אין שום הצדקה לקבלה חלקית או לכל מיני התניות.

יניב בר אילן: המורים האלה לא אשמים.

יוסף ג'בארין: ככל שזה מתקשר לקדימה מדע, אני חושב ששמענו הצהרה.

יניב בר אילן: שמענו שבהתאם לצרכים וכולי.

יניב בר אילן: אנחנו מדברים כאן על 700 אנשים, ואני חייב לומר – הציגה את זה מאוד בנימוס – 700 עובדים שביום שישי בצוהריים מקבלים הודעה על הפיטורים שלהם כשאין שם כתובת שאפשר לחזור אליה ולקבל מענה.

יניב בר אילן: זה מהלך נבזי שמותיר את העובדים עם הרבה מאוד שאלות ותהיות.

יניב בר אילן: חלקם, צריך להזכיר, במהלך תקופת הסגר היו בחל"ת.

יניב בר אילן: המורים היחידים שהיו בחל"ת.

יניב בר אילן: כך שלנוכח המצוקה הזאת, אני חושב שהדרישה להעסקה חוזרת וגורפת של כל המורים, היא העסקה באמת בסיסית.

יניב בר אילן: כך צריך להיות לגבי ה-1 בספטמבר ואני מצטרף לדבריה של שרונה ממטה ההורים שאמרה שמניסיון העבר אנחנו למדים שלא יעלה על הדעת שב-1 בדצמבר התוכנית לא תפעל כסדרה בהעסקה של המורים.

יוסף ג'בארין: תודה רבה.

יוסף ג'בארין: דברים באמת חשובים.

יוסף ג'בארין: זו הקריאה שלנו גם לקדימה מדע וגם למשרד החינוך.

יוסף ג'בארין: לפני דברי הסיכום שלי, רחל או דליה רוצות להתייחס?

רחל אברמזון: אני אסכם ואומר שאנחנו באמת ממשיכים לסגור את כל הסוגיות שנותרו לנו כדי לסכם.

רחל אברמזון: המתווה נמצא, התוכנית מגובשת.

רחל אברמזון: אני חושבת שהרבה מאוד מהדברים שהוצגו כאן נמצאים.

רחל אברמזון: הקשר הזה עם מוסד חינוכי שבו מתחנך התלמיד ולומד בו הוא מאוד קריטי וזאת גם הסיבה שאנחנו מבינים ובשלה שעה לקחת חזרה את השירות אל משרד החינוך.

רחל אברמזון: אנחנו נעשה את זה באופן מקצועי וברגישות המתבקשת.

רחל אברמזון: תודה לכם.

יוסף ג'בארין: תודה.

יוסף ג'בארין: יש לי גם שאלה לגבי התקנות.

יוסף ג'בארין: יש איזו תוכנית להביא את התקנות לאישור הוועדה בהקדם?

רחל אברמזון: כן.

רחל אברמזון: הדיון על לתקנות התעכב בשל פיזור הכנסת ולא רק בגלל דבר אחר.

רחל אברמזון: נמצאת אתנו נציגת הלשכה המשפטית ואין שום סיבה שלא נביא אותן.

רחל אברמזון: ף

יוסף ג'בארין: אם תוכלי לבדוק בבקשה עם הייעוץ המשפטי.

יוסף ג'בארין: הוועדה מחכה בכיליון עיניים לדון בתקנות.

יוסף ג'בארין: אשמח אם תוכלי לעדכן אותנו מתי התקנות יגיעו לכאן.

רחל אברמזון: נמצאת אתנו נציגת הלשכה המשפטית.

יוסף ג'בארין: תעדכני אותנו מתי זה יובא וניערך בהתאם בוועדה.

יוסף ג'בארין: דוקטור דליה גורי, את רוצה להתייחס לפני שאני נועל את הישיבה?

דליה גורי: יש לי כמה הערות לגבי דברים שהרן רייכמן אמר.

דליה גורי: מהבקרה שאנחנו עשינו, בשנה הזאת יש 30 אחוזים פניות יותר מאשר בשנה הקודמת.

דליה גורי: נכון שאוכלוסיות מוחלשות, יש להן פחות אוריינטציה של בקשת שירות אבל עדיין יש קפיצה עצומה במספר הפניות של התלמידים.

יוסף ג'בארין: 30 אחוזים בשנה האחרונה לעומת שנה לפני כן.

דליה גורי: בכל זאת יש מודעות לדברים.

דליה גורי: לגבי כוח לעובדים.

דליה גורי: אני הסברתי את זה בהרבה פגישות של כוח לעובדים.

דליה גורי: האינטרס של קדימה מדע, וקודם כל האינטרס של הילדים, אחר כך של לקדימה מדע, וגם של המורים, הוא לעשות שיבוץ של המורים להוראת התלמידים ולטיפול בהם.

דליה גורי: אנחנו לא נמצאים במצב שיש לנו אפשרות לשבץ ולא משבצים.

דליה גורי: זאת אומרת, נהפוך הוא.

דליה גורי: אנחנו מחפשים עובדים פרה-רפואיים, מחפשים סייעים ולא תמיד קל למצוא את האנשים האלה.

דליה גורי: יחד עם זאת, יש מצבים שיש צורך במורים מסוימים ואין צורך במורים אחרים.

דליה גורי: התוכנית היא תוכנית משתנה ומתניידת.

דליה גורי: אנחנו עושים את המקסימום כדי לשבץ מתוך אינטרס של כל הצדדים.

דליה גורי: העניין הזה לומר לנו שאנחנו לא משבצים או לא מעסיקים את כולם, זה בכלל לא רלוונטי משום שזאת טענה לא רלוונטית כי האינטרס של כולנו הוא שכולם ימצאו את מקומם, תלמידים, הורים וכמובן המורים.

יוסף ג'בארין: אני מניח שאתם כמובן מבטלים את מכתבי הפיטורין לעובדים.

דליה גורי: אנחנו נתארגן.

דליה גורי: קודם כל צריך שייחתם החוזה עם המשרד.

דליה גורי: אנחנו בתהליך.

דליה גורי: אנחנו נודיע מיד למורים.

דליה גורי: אני בקשר עם כל רכזי השטח.

דליה גורי: אנחנו בקשר הדוק ואני מעדכנת אותם בכל דבר ועניין.

דליה גורי: הדברים הם לא כפי שהוצגו כאן כאילו המורים לא מודעים.

דליה גורי: הם כן יודעים.

דליה גורי: הם ידעו שההתקשרות עומדת להסתיים.

דליה גורי: אני משתפת אותם בכל דבר.

דליה גורי: ברגע שהחוזה ייחתם, אנחנו נודיע להם את הפרטים.

יוסף ג'בארין: אלה 700 משפחות של העובדים.

יוסף ג'בארין: הדבר האחרון כרגע הוא לפגוע ביציבות הכלכלית.

דליה גורי: אף אחד לא רוצה לפגוע בהם.

יוסף ג'בארין: גם כך היציבות הכלכלית רעועה בתקופה הזאת.

יוסף ג'בארין: אני שמח לשמוע שתדאגו להמשך העסקה וביטול מכתבי הפיטורים.

יוסף ג'בארין: שאני רוצה להודות לכל המשתתפים בישיבה.

יוסף ג'בארין: אדגיש את המסקנות העיקריות.

יוסף ג'בארין: קודם כל, בהחלט אנחנו מברכים על כך שמשרד החינוך עכשיו מאריך את התוכנית והילדים יוכלו להמשיך בתוכנית הזאת.

יוסף ג'בארין: אנחנו גם מברכים על החלטת המשרד לקחת על עצמו את האחריות הישירה של חינוך התלמידים החולים.

יוסף ג'בארין: הדרישה שלנו ממשרד החינוך היא שתוך חודש – אני מקווה – נוכל לשמוע את פרטי המתווה הסופי.

יוסף ג'בארין: אנחנו גם נקיים עוד דיון לפני ה-1 בדצמבר כדי לדון בפרטי התוכנית שתוצג על ידי משרד החינוך.

יוסף ג'בארין: הוועדה קובעת שכרגע הדבר החשוב ביותר כמובן הוא טובת ורווחת התלמידים החולים ולכן צריכים להיות רגישים לייחודיות שלהם בהכנת התוכנית החדשה תוך מתן פתרונות לסוגיות ולקשיים שעלו בתוכנית עד כה.

יוסף ג'בארין: הוועדה מאוד מודאגת מסוגיית אי הבטחת העסקה של המורים הנוכחיים החל מה-1 בדצמבר.

יוסף ג'בארין: יש חשיבות לכך שהמורים הנוכחיים ימשיכו בעבודתם ולכן הפנייה שלנו אל משרד החינוך היא להבטיח המשך העסקת המורים גם בגלל הנחיצות של שמירה על הרצף החינוכי והטיפולי וגם לתת לתלמידים החולים את הביטחון והיציבות בעניין הזה.

יוסף ג'בארין: הוועדה קוראת למשרד החינוך לאתר את כל התלמידים החולים שזכאים לשירותי החינוך לפי החוק - זו סוגיה מאוד חשובה – ולהרחיב את מעגל הנהנים מהשירות החשוב הזה.

יוסף ג'בארין: הוועדה קוראת למשרד החינוך להביא לפניה בהקדם את התקנות לחוק התלמידים החולים כדי שנוכל גם לדון בהן.

יוסף ג'בארין: כפי שאמרתי, נקבע ישיבת המשך תוך חודשיים מהיום.

יוסף ג'בארין: תודה רבה לכם.

יוסף ג'בארין: המשך יום נעים.

יוסף ג'בארין: הישיבה נעולה.